FC Anker Wismar is 'n sokkerklub uit Wismar in die deelstaat Mecklenburg-Voorpommere in Duitsland. Die Tweede Wêreldoorlog het 'n vernietigende uitwerking op sportklubs in Wismar gehad, deurdat die Geallieerdes alle sportklubs ontbind het. Voor die oorlog het die stad se klubs sterk vertonings gelewer, byvoorbeeld FC Elite Wismar en Wismarer FC, wat in die vroeë 1900’s in die hoogste streeksligas meegeding het, asook Germania Wismar, wat die stad se vaandel gedra het tot in die 1930’s. Tussen 1942 en 1945 het TSV Wismar in die Gauliga Mecklenburg meegeding op die hoogste vlak van die Duitse sokkerstruktuur. Na die oorlog is 'n nuwe klub eers in 1946 gestig genaamd SG Wismar-Süd. Die klub het sy grootste prestasie in 1949 gelewer toe daar na die DDR Oberliga, die topliga van die DDR, gepromoveer is. Om die klub vir hierdie liga te versterk, het die owerhede hom laat saamsmelt met BSG Schiffreparatur om Zentralsportgemeinschaft (ZSG) Anker Wismar te vorm. Die klub het ook sy intrek by die Kurt Bürger-stadion, destyds met plek vir 15 000 toeskouers, geneem.